KIRJALLINEN KYSYMYS E-2058/01

esittäjä(t): Joaquim Miranda (GUE/NGL) komissiolle

(13. heinäkuuta 2001)

Aihe: Ammattitautien ehkäisy

Toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annetun neuvoston direktiivin 89/391/ETY(1) 5 artiklassa säädetään, että työnantajan velvollisuutena on huolehtia työntekijöiden turvallisuudesta ja terveydestä kaikissa työhön liittyvissä tilanteissa.

Portugalissa on vuodesta 1992 esiintynyt yhä enemmän työperäisiä jännetulehduksia. Vuonna 1994 jo 150:llä Ford Electrónican työntekijällä oli tämä sairaus. Tällä hetkellä pelkästään sähköalan teollisuudessa ja maan eteläosassa 1500:lla alle 30-vuotiaalla työntekijällä on vahvistettu olevan tämä sairaus, ja tuhansia muita voi odottaa sama kohtalo. Sairastuneet työntekijät työskentelevät seuraavissa yrityksissä: Visteon (entinen Ford Electrónica), Indelma, Delphi, Deta, Pioneer, Samsung, Legrand Eléctrica ja Tyco.

Yhteinen tekijä yrityksille, joissa esiintyy paljon jännetulehdusta, on ns. työn modernisointi. Työskentelylle tyypillisiä piirteitä ovat mekanisointi, tuotannon pirstoutuneisuus ja pitkälle viety erikoistuminen, jotka ovat lisänneet manuaalisten työvaiheiden määrää, ja ne rasittavat fyysisesti käsiä, käsivarsia ja hartioita ja edellyttävät nopeita, tarkkoja ja toistuvia liikkeitä, jotka ovat joskus hyvin rasittavia, tapahtuvat hankalissa asennoissa ja vaativat voimaa.

Vaikka alan ammattijärjestö on huomauttanut asiasta ja tehnyt erilaisia ehdotuksia, jotka perustuvat kansallisten ja kansainvälisten järjestöjen ja asiantuntijoiden tekemiin tieteellisiin tutkimuksiin ja antamiin lausuntoihin, yhdessäkään portugalilaisyrityksessä, jossa on paljon jännetulehduksesta kärsiviä työntekijöitä, ei ole minkäänlaista työterveys- ja työturvallisuusohjelmaa, jonka avulla voitaisiin estää toistuvien rasitusvammojen syntyminen. Sen sijaan voidaan todeta, että työntekijät toimivat hoito- ja kuntoutusjaksojen jälkeen samoissa työolosuhteissa, joissa sairaus kehittyi, ja jos heidän tilalleen tulee uusia työntekijöitä, näille kehittyy nopeasti samankaltaisia sairauksia, jotka ajan mittaan muuttuvat ammattitaudeiksi.

Onko komissio tietoinen tästä vakavasta tilanteesta? Onko tilanne komission mielestä sopusoinnussa EU-lainsäädännön kanssa? Millaisiin toimiin yhteisön lainsäädäntö antaa mahdollisuuden ryhtyä, jotta saadaan luotua terveelliset ja turvalliset työolosuhteet ja ehkäistä tämän tyyppisten vammojen syntyminen?

(1) EYVL L 183, 29.6.1989, s. 1.

Anna Diamantopouloun komission puolesta antama vastaus

(4. syyskuuta 2001)

Arvoisan parlamentin jäsenen kannattaa tutustua komission antamiin vastauksiin Sérgio Ribeiron kirjallisiin kysymyksiin E-3198/95(1) ja E-0382/97(2).

Komissio on tietoinen työperäisten tuki- ja liikuntaelinsairauksien yleisyydestä ja merkityksestä ja tarkastelee nykyään, mihin mahdollisiin toimiin yhteisö voisi ryhtyä näiden vaivojen ehkäisemiseksi tehokkaammin.

Komissiota avustaa tässä työssä työturvallisuuden, työhygienian ja työterveyshuollon neuvoa-antava komitea, joka antoi täysistunnossaan 15. toukokuuta 2001 lausunnon työperäisistä tuki- ja liikuntaelinsairauksista. Komissio toimittaa kopion tästä lausunnosta suoraan parlamentin jäsenelle ja parlamentin pääsihteeristölle.

(1) EYVL C 109, 15.4.1996.

(2) EYVL C 217, 17.7.1997.